«ԼՈՒՍԱՒՈՐՉԻ ԿԱՆԹԵՂ» ՀԱՄԱՅՆՔԻ ՊԱՏԳԱՄ
(Կիրակի, 6 Մայիս 2012)
 
Նկատի ունենալով, որ մեր Տիրոջ եւ Փրկչին Յիսուս Քրիստոսի յարութեան տօնէն մինչեւ Հոգեգալուստի տօնը կը գտնուինք յինունք կոչուող յիսուն օրերու շրջանին մէջ, այսօրուան առաւօտեան ժամեր-գութեան ատեն երգեցինք հայ շարականին հետեւեալ բառերը. «Քրիստոս իր կամաւոր խաչելութեամբ քանդեց մահուան զօրութիւնը եւ երեք օր ետք իր յարութեամբ մեզի կենդանութիւն պարգեւեց» (Աւագ Օրհնութիւն, ԳՁ, Բ. Տուն, հեղինակ՝ Ստեփանոս Սիւնեցի (680–735), Աթէնք եւ Կոստանդ-նուպոլիս բարձր ուսում ստացած, եւ Սիւնեաց եպիսկոպոս եղած)։ Ահա քրիստոսապարգեւ յարութեան շունչով ի մի եկած ենք։ 
Այսօր Երեւման Սուրբ Խաչի տօնն է մեր եկեղեցւոյ մէջ։
Այս առթիւ ձեզի բաժնուած է «Զօրութիւն սուրբ խաչի քո Քրիստոս» շարականը։ Նախ զայն աշխարհաբարի պիտի թարգմանեմ եւ ապա պիտի երգեմ, խնդրելով որ դուք եւս ընկերանաք ինծի։
«Քրիստոս սուրբ խաչիդ զօրութիւնը աշխարհի փրկութեան համար կանգնեցուցիր. խաչդ թող մեզ ամեն փորձութենէ պահպանէ։ 
Խաչին վրայ բարձրացար Աստուած եւ պատուական սուրբ արիւնդ թափեցիր. խաչդ թող մեզ ամեն փորձութենէ պահպանէ։ 
Եւ քու երկրորդ գալուստդ խաչիդ նշանով ցոյց տուիր աշխարհի. խաչդ թող մեզ ամեն փորձութենէ պահպանէ»։
Դարձեալ, առաւօտեան ժամերգութեան ատեն կարդացուեցաւ Երու-սաղէմի Ս. Կիւրեղ Եպիսկոպոսի Կոստանդիանոս թագաւորին յղած նա-մակը, որ հրահանգուած է բոլոր հայ եկեղեցիներուն մէջ կարդալ։ 
351-ի Հոգեգալուստի տօնին առտուան ժամը 3-ին, Երուսաղէմի մէջ, տեղի կ՚ունենայ լուսաւոր խաչի մը երեւումը, որուն մէկ ծայրը Գողգոթա լեռան վրայ կը գտնուէր եւ միւս ծայրը՝ Ձիթենեաց լեռան վրայ։ Երեւումը երկար ժամեր կը տեւէ եւ Երուսաղէմի բոլոր բնակիչները կը տեսնեն զայն եւ զղջումով ու բարեպաշտութեամբ եկեղեցիներ կը վազեն։ Ս. Կիւրեղ Երուսաղէմացի այս առթիւ կը գրէ իր նամակը եւ կը պատմէ դէպքը։ 
Նամակին մէջ ուշագրաւ են. (ա) Բարեպաշտ եւ աստուածասէր թագաւոր, (բ) Աստուած քու թագաւորութիւնդ սիրած ըլլալով, քու օրով հրաշալի երեւոյթ մը ցոյց տուաւ. (գ) Ամենաթագաւոր Աստուծոյ (դ) Աւե-տարանը, այդ աստուածային գիրքը, եթէ յաճախակի ձեռք առնես, այս պատահած երեւոյթի մասին նախապէս հոն գրուած վկայութիւնները պիտի գտնես։
Մենք ալ, հնազանդելով Ս. Կիւրեղ Հայրապետի հրահանգին, հիմա Նոր Կտակարանը ձեռք պիտի առնենք եւ նախ պիտի կարդամ Ա.Յհ 1.1–7, որ քաղուած է մեր եկեղեցւոյ այսօրուան սուրբ պատարագի ճաշու ընթերցուածէն եւ մեզի կը սորվեցնէ թէ ինչպէս յաւիտենական կեանքին վկաները կրնանք դառնալ լոյս-Աստուծոյ մէջ քալելով.
«Մենք լսեցինք, մեր աչքերով տեսանք եւ մեր ձեռքերով շօշափեցինք Որդին, Բանը, որ սկիզբէն իսկ կեանքի ստեղծիչն էր։ Ան նոյնինքն կեանքն էր, որ յայտնուեցաւ։ Մենք տեսանք եւ կը վկայենք, ձեզի պատմելով անոր մասին, այսինքն՝ յաւիտենական կեանքին մասին, որ Հօրը հետ էր եւ այժմ մեզի յայտնուեցաւ։ Ինչ որ տեսանք ու լսեցինք՝ կը պատմենք ձեզի, որպէսզի դո՛ւք ալ մասնակից դառնաք այն հաղորդակցութեան որ մենք ունինք Հօրը եւ անոր Որդիին՝ Յիսուս Քրիստոսի հետ, եւ ձեր ուրա-խութիւնը կատարեալ ըլլայ։ Ահա թէ ինչո՛ւ կը գրենք ձեզի այս նամակը։ Պատգամը, որ իրմէ լսեցինք եւ ձեզի կը փոխանցենք, սա է՝ թէ Աստուած լոյս է, բնաւ խաւար չկայ անոր մէջ։ Արդ, եթէ ըսենք՝ «Հաղորդակից ենք իրեն», եւ միւս կողմէ շարունակենք խաւարի մէջ ապրիլ, կը ստենք ահա եւ ճշմարտութիւնը չենք գործադրեր։ Իսկ եթէ լոյսի մէջ քալենք, ինչպէս ինք լոյսի մէջ է, այն ատեն ճշմարտապէս հաղորդակից կ՚ըլլանք իրարու, եւ իր Որդւոյն Յիսուսի արիւնը կը սրբէ մեզ ամեն մեղքէ»։
Յովհաննէս առաքեալի գրած առաջին նամակը երկու նպատակ կը հետապնդէ. Առաջին, քաջալերել իր ընթերցողները Աստուծոյ եւ Յիսուս Քրիստոսի միացած կեանք մը ապրելու։ Երկրորդ, ազդարարել ընթեր-ցողները զգուշանալու սխալ վարդապետութիւններէ եւ անոնց հետեւելէ, որպէսզի Աստուծոյ հետ իրենց ունեցած կապը չքանդուի։
 Այժմ տեսնենք, թէ այս հատուածին մէջէն Աստուած ի՛նչ կ՚ըսէ մեզի այսօր։
Առաջին, Յովհաննէս առաքեալ կ՚ուզէ, որ իր պատմածով մենք հաղորդակցութեան մէջ մտնենք Աստուծոյ հետ. «Ինչ որ տեսանք ու լսեցինք՝ կը պատմենք ձեզի, որպէսզի դո՛ւք ալ մասնակից դառնաք այն հաղորդակցութեան որ մենք ունինք Հօրը եւ անոր Որդիին՝ Յիսուս Քրիս-տոսի հետ»։
Երկրորդ, այս հաղորդակցութիւնը ամբողջական ուրախութիւն պիտի բերէ. «եւ ձեր ուրախութիւնը կատարեալ ըլլայ»։ Քրիստոնէութիւնը երկրաւոր եւ մանաւանդ երկնաւոր ուրախութիւն կը բերէ։ Իսկ ամենէն քաղցր բաժինը այն է, որ երկնաւոր ուրախութիւնը յաւիտենական է։
Երրորդ, քրիստոնեային կեանքը քրիստոսակեդրոն կեանքն է, որովհետեւ Քրիստոս Որդին է, Բանն է, կեանքի ստեղծիչն է, նոյնինքն կեանքն է, յաւիտենական կեանքն է, Յիսուսն է, լոյսն է, եւ ասոնք իմ բառերս չեն, այլ՝ առաքեալին, Ա.Յհ 1.1–7-ի մէջ գրուած։
Ուրեմն, շատ պարզ է այն հաստատումը, թէ եթէ մարդիկ պիտի հաղորդակցին իրարու եւ Աստուծոյ հետ եւ այս հաղորդակցութեամբ ճշմարիտ ուրախութեան պիտի հասնին, զայն մի միայն Քրիստոսի մէջ կրնան գտնել։ Աշխարհի ամենէն դժբախտ մարդերէն մին տխուր քրիս-տոնեան է։ Գանատայի ընկերներէս մին շատ դիպուկ հաստատում մը ըրած է ինծի, ըսելով. «Սրբազան, երանի՜քեզի, որովհետեւ դուն քու կեանքիդ ճամբան, քու ուրախութիւնդ, քու Աստուածդ գտած ես. իսկ ես, քեզմէ աւելի տարիքոտ ըլլալով հանդերձ, տակաւին փնտռտուքի մէջ եմ։ Հաւատա՛ կը նախանձիմ քեզի»։ Ի՜նչ երանելի նախանձ։
Առաքեալը 2-րդ եւ 3-րդ համարներով Յիսուս Քրիստոսի հետ իր ունեցած անձնական փորձառութիւնը բաժնեկցելու իրաւունքը կու տայ ինքզինքին։ Փորձառութիւն մը, որ իր առաքեալ եղբայրներունն ու իրն են, եւ հետեւեալ կէտերով կը դրսեւորուին.
Առաջին, «մենք լսեցինք, Որդին, Բանը»։ Երեմիայի մէջ (37.17) կը կարդանք, թէ Սեդեկիա թագաւոր Երեմիա մարգարէին կը հարցնէ. «Արդ-եօք Տիրոջմէ խօսք մը կա՞յ»։ Այսօր այնքա՜ն խօսքեր կը լսուին մեր շրջա-պատին մէջ. սակայն մարդկային խօսքերէն անդին մենք Տիրոջ խօսքերը պէտք է փնտռենք մեր կեանքին մէջ։ Լսել Տէրը եւ պատասխանել անոր։ Փա՜ռք Աստուծոյ, ես լսեցի Տէրը ընտանիքիս մէջ, կիրակնօրեայ դպրոցիս մէջ, դպրեվանքիս մէջ, ժողովուրդիս մէջ։
Երկրորդ, «մենք մեր աչքերով տեսանք Որդին, Բանը»։ Գիտէք, թէ Նոր Կտակարանը յունարէնով գրուած է, եւ յունարէնի մէջ տեսնել բայը կրնայ նշանակել բան մը նշմարել եւ կամ տեսնելով խորքը թափանցել։ Հոս երկրորդ իմաստով գործածուած է։ Առաքեալը ըսել կ՚ուզէ, թէ առաքեալ-ները ո՛չ թէ միայն տեսան ու անցան, այլ՝ ճանչցան Յիսուսը, գիտցան թէ ան ինչո՛ւ աշխարհ եկած էր։ Նոյն «տեսնելուն» կ՚ակնարկէ Յիսուս, երբ Ղկ 7.24-ի մէջ Յովհաննէս Մկրտիչի մասին կը խօսի եւ ժողովուրդին կը հարցնէ. «Ի՞նչ տեսնելու գացիք անապատ»։ Նոյն «տեսնելուն» կ՚ակնարկէ Յովհաննէս, երբ Յհ 1.14-ի մէջ կ՚ըսէ. «Եւ Բանը մարմին եղաւ եւ մեր միջեւ բնակեցաւ, եւ մենք տեսանք անոր փառքը»։ Անգամ մը հոգեւորականի մը քարոզը լսելէն ետք հաւատացեալ մը կ՚ըսէ անոր. «Այսօր այնպէս մը խօսեցար, կարծես Տէրը տեսած էիր»։ Ան համեստօրէն կը պատասխանէ. «Կրնայ ըլլալ»։ Մենք ո՞ւր կը տեսնենք Տէրը մեր կեանքին մէջ։ Ես տեսայ Տէրը մանաւանդ մեծ մօրս մէջ։ Անթիլիասի մայր տաճարին խաչելութեան սրբանկարին Ս. Աստուածածինը մեծ մայրս էր ինծի համար, երբ 1973–1974 տարեշրջանին դպրեվանք մտայ։
Երրորդ, «մենք մեր ձեռքերով շօշափեցինք Որդին, Բանը»։ Ղկ 24.38–39-ի մէջ կը կարդանք. «Ի՞նչ իրար անցեր էք եւ ինչո՞ւ կասկածներ կ՚ունենաք ձեր միտքերուն մէջ։ Նայեցէ՛ք ձեռքերուս եւ ոտքերուս. նոյնինքն ե՛ս եմ։ Շօշափեցէ՛ք զիս եւ պիտի տեսնէք որ միս ու ոսկոր ունիմ, բան մը՝ որ ոգին չ՚ունենար»։ Ի՜նչ շնորհ է քահանային տրուածը, երբ սուրբ պատարագով ո՛չ միայն սուրբ հաղորդութիւնը կը պատրաստէ, կը բաշխէ եւ կը ճաշակէ, այլ նաեւ միայն ի՛նք իր ձեռքերով անարժանաբար զայն՝ Յիսուս Քրիստոսը կը շօշափէ։ 
Այս ըսուածները պարզապէս գեղեցիկ հաստատումներ կը մնան, եթէ հարց չտանք, թէ ինչո՞ւ այս լսելը, տեսնելը եւ շօշափելը։ Պատասխանը յստակ է. որովհետեւ Յիսուս «սկիզբէն իսկ կեանքի ստեղծիչն էր։ Ան նոյնինքն կեանքն էր, որ յայտնուեցաւ։ Մենք տեսանք եւ կը վկայենք, ձեզի պատմելով անոր մասին, այսինքն՝ յաւիտենական կեանքին մասին, որ Հօրը հետ էր եւ այժմ մեզի յայտնուեցաւ։ Կեանքի ստեղծիչ, կեանք եւ յաւիտենական կեանք»։ Յիսուս կեանք կու տայ մեզի, մեր մեռելութիւնը կեանքի կը փոխէ եւ մեր գոյութիւնը յաւիտենական կեանքին կը տանի։ Այդ կեանքը շատ բան կը նշանակէ մեզի համար, սակայն այսօրուան տօնին թելադրութենէն մեկնելով, միայն կը բաւարարուիմ ըսելով, թէ այդ կեանքը խաչի կեանքն է, խաչակրութիւն է, ինչպէս Պօղոս առաքեալ կը հաստատէ Ա.Կր 1.18-ի մէջ. «մեզի՝ փրկութեան ճամբուն մէջ գտնուողներուս համար Աստուծոյ զօրութիւնն է ան» –– խաչը։
Եւ ոչ միայն այսքան, այլ.
«Պատգամը, որ իրմէ լսեցինք եւ ձեզի կը փոխանցենք, սա է՝ թէ Աստուած լոյս է, բնաւ խաւար չկայ անոր մէջ։ Արդ, եթէ ըսենք՝ «Հաղոր-դակից ենք իրեն», եւ միւս կողմէ շարունակենք խաւարի մէջ ապրիլ, կը ստենք ահա եւ ճշմարտութիւնը չենք գործադրեր։ Իսկ եթէ լոյսի մէջ քալենք, ինչպէս ինք լոյսի մէջ է, այն ատեն ճշմարտապէս հաղորդակից կ՚ըլլանք իրարու, եւ իր Որդւոյն Յիսուսի արիւնը կը սրբէ մեզ ամեն մեղքէ»։
Ճշմարիտ հաւատացեալին համար Աստուած լոյս է. այսինքն, փառքի անսպառ ճառագայթում եւ առաջնորդութիւն է դէպի յաւիտե-նական կեանք։ Մեր եկեղեցին սուրբ խաչին մէջ տեսած է այդ լոյսին ամենէն փառաւոր արտայայտութիւնը, որուն գլուխ գործոցը հայկական խաչքարն է, որ լոյսի եւ փառքի հիւսք մըն է եւ միաժամանակ յարութեան յոյսը կը ցոլացնէ, որովհետեւ Քրիստոս այլեւս խաչին վրայ չէ, այլ յարութիւն առած է եւ մեզ իրեն հաղորդակից դարձուցած։ Այդ հաղոր-դակցութիւնը սրբութեան կեանքն է, բարոյական լուսաւորութեան կեանքը, որ յանձնարարուած է մեզի. «Դուք սուրբ եղէք, քանզի ես, ձեր Եհովա Աստուածը, սուրբ եմ» (Ղւ 19.1)։ Այս սրբութիւնը եւս շօշափելի իրականութիւն է, լոյս է, ճշմարտութիւն է Յիսուսով, ինչպէս կը կարդանք Յհ 3.21-ի մէջ. «Ով որ կը կատարէ ինչ որ ճշմարիտ է՝ լոյսին կու գայ, որպէսզի յայտնի ըլլայ թէ իր գործերը Աստուծոյ կամքին համաձայն գործուած են»։ Միակ ճշմարիտն ու ճշմարտութիւնը Յիսուս է։ 
Նոր Կտակարանին մէջ, մեր սուրբ ու լոյս Գիրքին մէջ, ճշմար-տութեան մասին կը կարդանք. «Բայց Աստուծոյ բարկութիւնը երկինքէն պիտի յայտնուի մարդոց անհաւատութեան եւ անիրաւութեան համար, որոնց անիրաւութիւնը թոյլ չի՛ տար որ ճշմարտութիւնը երեւան գայ» (Հռ 1.18). «Իսկ (Աստուած) բարկութիւն եւ զայրոյթ պիտի վերապահէ անոնց՝ որոնք հակառակութենէ տարուած՝ չեն հաւանիր ճշմարտութեան, այլ անիրաւութեան մէջ կը մնան» (Հռ 2.8). «Միտքով ապականած եւ հաւատ-քով սնանկ այս մարդիկն ալ ճշմարտութեան կը հակառակին» (Բ.Տմ 3.8). «Եղբայրնե՛րս, երբ ձեզմէ որեւէ մէկը ճշմարտութեան ուղիէն մոլորի, եւ ուրիշ մը յաջողի զայն վերադարձնել, գիտցէք՝ թէ մեղաւորը իր մոլար ճամբէն դարձնողը թէ՛ անոր հոգին մահուընէ կը փրկէ եւ թէ՛ իր բազմաթիւ մեղքերուն թողութիւն կը գտնէ» (Յկ 5.19–20) եւ «Ինծի համար չկայ աւելի մեծ ուրախութիւն, քան լսել՝ թէ իմ որդեակներս ճշմարիտ հաւատքին համաձայն կ՚ապրին» (Գ.Յհ 1.4)։
Ի՜նչ ուրախութիւն է ինծի եւ ձեզի համար իրարու մասին խոր վստահութեամբ կրկնել Յովհաննէս առաքեալի հետ. «Ինծի համար չկայ աւելի մեծ ուրախութիւն, քան լսել՝ թէ իմ որդեակներս ճշմարիտ հաւատքին համաձայն կ՚ապրին» (Գ.Յհ 1.4), երբ սուրբ խաչը մեր կեանքով շալկած կը հետեւինք Յիսուսի, որուն սուրբ արիւնով մաքրուած ենք մեր մեղքերէն եւ լուսաւոր ու ճշմարիտ յաւիտենական կեանքին ժառան-գութեան հրաւիրուած, որուն ուրախութիւնը այս կեանքէն կը սկսի եւ երկինքի մէջ փառքով կը պսակուի։
Պատգամս կ՚աւարտեմ Քրիստոսի փառքին վկայութիւնը տուող Պետրոս առաքեալին խօսքերով, աղօթելով Աստուծոյ, որ մեզ եւս ար-ժանացնէ իր զաւակները դառնալու փառքին։ Պետրոս առաքեալ կը գրէ իր երկրորդ նամակին մէջ 1.16–18. «Որովհետեւ, երբ մեր Տիրոջ Յիսուս Քրիստոսի զօրութեան եւ անոր երկրորդ գալստեան մասին խօսեցանք ձեզի, շինծու առասպել մը չէր որ ներկայացուցինք, քանի որ անձամբ ականատես եղանք անոր մեծութեան, երբ ան փառք եւ պատիւ ստացաւ Հօր Աստուծմէ, որ իր մեծվայելուչ եւ փառաւոր ձայնով անոր համար վկայեց, ըսելով. «Աս է իմ սիրելի Որդիս, որուն ես հաճեցայ»։ Մենք անձամբ լսեցինք երկինքէն եկող ձայնը, որովհետեւ Յիսուսի հետ միասին էինք սուրբ լեռան վրայ»։
Կ՚աղօթեմ, որ այս կիրակին, Տիրոջ օրը, մեր Փրկչին հետ Թափօր լեռ բարձրանալով պայծառակերպուելու օր դառնայ, որպէսզի աշխարհ եր-թանք եւ զինք մեր հետ տանինք, որպէսզի բոլորին ուրախութիւնը կա-տարեալ ըլլայ. ամէն։
 
     Նարեկ Արք. Ալեէմէզեան
     Հոգեւոր Խորհրդատու

